Spațiul Schengen nu va fi complet fără România
Președinta Parlamentului European, Roberta Metsola, a făcut declarații miercuri la București. Ea a subliniat că Spațiul Schengen nu va fi complet până când nu va include și România.
Prezentă la Congresul PPE desfășurat în România, Metsola a evidențiat importanța integrării țării noastre în Schengen. De asemenea, șefa PE a promis că va susține această inițiativă în discuțiile cu autoritățile din alte țări.
"Spațiul Schengen nu va fi complet până când nu va intra și România în acest spațiu. În decembrie 2022 am fost în București, cu câteva zile înainte de a fi luată decizia de a nu accepta România și Bulgaria, și îmi aduc aminte că v-am văzut și că v-am spus că, în timpul mandatului meu, ca președintă a Parlamentului European, vom putea să vedem și România în Schengen. Astăzi, sunt angajată 100% pe această cale. O decizie foarte importantă va fi luată la sfârșitul acestei luni, pe 31 martie", a spus Metsola, în cadrul unui dialog cu tineri din România, desfășurat la Opera Națională, potrivit Agerpres.
Metsola a recunoscut eforturile semnificative ale României în procesul de integrare europeană. În plus, a subliniat sprijinul numeros în demersul de aderare la Schengen.
"De fiecare dată trebuie să îmi arăt pașaportul și de fiecare dată când părăsiți țara trebuie să arătați și voi pașaportul. În toți acești ani de când România a fost membră a UE, din 2007, efortul de transformare a țării a fost nemaipomenit, deci mai trebuie făcut încă un lucru. În 2011, acum mulți ani, s-a spus în Parlament acest lucru, am mai spus acest lucru și o voi spune în continuare: vom depune eforturi. Inclusiv eu voi depune eforturi, voi discuta nu doar cu omologii români – pentru că mă întâlnesc cu toate autoritățile – voi vorbi și cu autorități din alte țări. Aveți cuvântul meu că voi susține integrarea României în Spațiul Schengen", a precizat președinta PE.
Roberta Metsola participă la congresul Partidului Popular European
Evenimentul la care a participat Roberta Metsola, Congresul Partidului Popular European (PPE), este găzduit la București în perioada 6-7 martie 2024. Acest congres a reunit liderii de stat și de guvern din Uniunea Europeană, precum și președinții de partide din familia PPE. De asemenea, sunt prezenți și alți oficiali importanți precum președinta Comisiei Europene, Ursula von der Leyen.
Cei 11 șefi de stat și de guvern din UE care vor lua cuvântul la congres sunt președintele României, Klaus Iohannis, premierul finlandez Petteri Orpo, premierul luxemburghez Luc Frieden, premierul suedez Ulf Kristersson, premierul cipriot Nikos Christodoulides, cancelarul austriac Karl Nehammer, premierul irlandez Leo Varadkar, premierul croat Andrej Plenkovic, premierul polonez Donald Tusk, premierul elen Kyriakos Mitsotakis și șefa guvernului lituanian, Ingrida Simonyte.
La eveniment participă și lideri europeni din afara UE, membri ai PPE. De menționat sunt președinta Republicii Moldova, Maia Sandu, sau președinta Elveției, Viola Amherd.
Cele mai importante decizii care vor fi luate în cadrul evenimentului, sunt:
- oficializarea candidaturii Ursulei von der Leyen pentru un nou mandat la conducerea Comisiei Europene;
- adoptarea Manifestului Partidului Popular European pentru alegerile europene din iunie 2024, document ce definește obiectivele și planurile de acțiune ale PPE pentru următorii cinci ani;
- adoptarea strategiei PPE pentru alegerile europarlamentare.